Την Τετάρτη 14/4/22 οι μαθητές της Γ Γυμνασίου συμμετείχαν στο 2ο μέρος του εκπαιδευτικού προγράμματος " Play Unified,Learn Unified".

Πρόκειται για ένα καινοτόμο, βιωματικό πρόγραμμα που δίνει τη δυνατότητα σε άτομα με και χωρίς νοητική αναπηρία να συμμετέχουν μαζί σε αθλητικές δραστηριότητες καλλιεργώντας την έννοια της ενσυναίσθησης και του αλληλοσεβασμού.

Οι μαθητές μας,που είχαν εξοικειωθεί με το θέμα της αναπηρίας στο 1ο μέρος που είχε πραγματοποιηθεί στο σχολείο μας τον περασμένο Νοέμβριο,περίμεναν με ανυπομονησία τους αθλητές των Special Olympics και έπαιξαν μαζί καλαθοσφαίριση και ποδόσφαιρο μέσα σε κλίμα αγάπης, σύμπνοιας και ενθουσιασμού.  Τα  αυτοσχέδια πλακάτ με τα συνθήματα : Πάμε, Συγχαρητήρια, Θα τα καταφέρεις, που κρατούσαν οι μαθητές μας, έδιναν δύναμη και ώθηση στους αθλητές και αποδείκνυαν ότι ο αθλητισμός  ενώνει και δίνει δίνει χαρά!

Στη συνέχεια, έφαγαν όλοι μαζί από τα εδέσματα που είχαν προετοιμάσει οι μαθητές μας και οι γονείς τους και αποχαιρετίστηκαν με την υπόσχεση να ξανασυναντηθούν την επόμενη χρονιά!

Τα συναισθήματα και  οι εντυπώσεις των παιδιών,της Διεύθυνσης  και των διδασκόντων του σχολείου μας  από την εμπειρία αυτού του προγράμματος, αποτυπώθηκαν με λόγια και ζωγραφιές μέσα σε ένα τετράδιο που επιμελήθηκαν με φροντίδα και αγάπη  και θα αποσταλεί  στα Special Olympics.

\*\*Η δράση είναι εγκεκριμένη από το Υπουργείο Παιδείας και πραγματοποιήθηκε ακολουθώντας το Πρωτόκολλο για την αντιμετώπιση της πανδημίας covid- 19.